Document ID: 32003R2151

Komisjoni määrus (EÜ) nr 2151/2003,
16. detsember 2003,
millega muudetakse Euroopa Parlamendi ja nõukogu määrust (EÜ) nr 2195/2002 ühtse riigihangete klassifikaatori (CPV) kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 5. novembri 2002. aasta määrust (EÜ) nr 2195/2002 ühtse riigihangete klassifikaatori (CPV) [1] kohta, eriti selle artiklit 2,
ning arvestades järgmist:
(1) Määrusega (EÜ) nr 2195/2002 kehtestati riigihangete puhul kohaldatav ühtne klassifikatsioonisüsteem, et ühtlustada ametiasutuste ja tellijate poolt lepinguobjektide kirjeldamiseks kasutatavad viited.
(2) CPV struktuuri ja koode võib olla tarvis kohandada või muuta vastavalt muutustele turgudel või kasutajate vajadustes.
(3) CPV struktuure ja koode tuleks ajakohastada, et võtta arvesse liikmesriikide ja CPV kasutajate erivajadusi ning parandada erinevates keelelistes versioonides avastatud olulised vead.
(4) Tehnilised kohandused ja parandused, mis tehti seadusandliku menetluse käigus, mille tulemusena võeti vastu määrus (EÜ) nr 2195/2002, kuid mida ei saanud selles määruses arvesse võtta, tuleks kehtestada nimetatud määruse lisades.
(5) Oma arvamuses [2] CPV määruse ettepaneku kohta märkis regioonide komitee, et ravimite klassifikatsiooni on vaja parandada, ning soovitas CPV struktuuri ja ravimite koodide täiendamiseks kasutada Maailma Tervishoiuorganisatsiooni koostatud "Anatoomilis-terapeutilise keemilise koodi" (ATC) klassifikatsioonisüsteemi.
(6) Huvitatud isikud ja CPV kasutajad tegid konkreetseid ettepanekuid CPV täiendamiseks.
(7) CPV koodide ja struktuuri ajakohastused peaksid kajastuma näidistabelites, mis demonstreerivad vastavust CPV ja Ühinenud Rahvaste Organisatsiooni ühtse tootenomenklatuuri (CPC Prov.), Euroopa ühenduste majandustegevuse üldise tööstusliku liigituse (NACE Rev. 1) ja koondnomenklatuuri (CN) vahel.
(8) Selguse huvides tuleks CPV täielikult asendada, nagu ka CPV ja CPC Prov. vastavustabel. Kõik CPC koodide ja nende kirjelduste muudatused tuleks loetleda määruse (EÜ) nr 2195/2002 uues eraldi lisas.
(9) Komisjoni 19. detsembri 2001. aasta määruse (EÜ) nr 204/2002 [3] jõustumisega, millega muudetakse nõukogu määrust (EMÜ) nr 3696/93 tegevusaladel põhineva toodete statistilise liigituse (CPA) kohta Euroopa Majandusühenduses, on muutunud aegunuks määruse (EÜ) nr 2195/2002 II lisas esitatud teave CPV ja CPA 96 vastavuse kohta.
(10) Nõukogu poolt vastu võetud 20. märtsi 2003. aasta ühises seisukohas (EÜ) nr 33/2003, eesmärgiga võtta vastu Euroopa Parlamendi ja nõukogu direktiiv riiklike teenuslepingute, riiklike tarnelepingute ja riiklike ehitustöölepingute sõlmimise korra kooskõlastamise kohta [4] ja nõukogu poolt vastu võetud 20. märtsi 2003. aasta ühises seisukohas (EÜ) nr 34/2003, eesmärgiga võtta vastu Euroopa Parlamendi ja nõukogu direktiiv, millega kooskõlastatakse vee-, energia- transpordi- ja postiteenuste sektoris tegutsevate tellijate hankemenetlused, [5] ei määratleta tootevaldkondi tegevusaladel põhinevale toodete statistilisele liigitusele (CPA) viidates.
(11) Neil põhjustel ei ole otstarbekas määruse (EÜ) nr 2195/2002 II lisas esitatud CPV ja CPA 96 vastavustabelit ajakohastada. Seepärast tuleks kõnealune lisa välja jätta.
(12) Vastavalt sellele tuleks määrust (EÜ) nr 2195/2002 muuta.
(13) Käesoleva määrusega ettenähtud meetmed on kooskõlas riigihangete nõuandekomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 2195/2002 muudetakse järgmiselt:
I lisa asendatakse käesoleva määruse I lisas esitatud tekstiga;
II lisa asendatakse käesoleva määruse II lisas esitatud tekstiga;
III lisa asendatakse käesoleva määruse III lisas esitatud tekstiga;
IV lisa muudetakse vastavalt käesoleva määruse IV lisale;
V lisa muudetakse vastavalt käesoleva määruse V lisale.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. detsember 2003

Labels: 12
7
3
19